สำนักงบ-คลังซัดกันหนักจัดงบปี’55ไม่ลง
คลังเคาะงบปี 2555 ขาดดุล 4 แสนล้าน ยันหารายได้สูงสุดแค่ 1.95 ล้านล้าน
2 ก.ย. 2554

คลังเคาะงบปี 2555 ขาดดุล 4 แสนล้าน ยันหารายได้สูงสุดแค่ 1.95 ล้านล้าน 
ด้าน 4 หน่วยงานมึนตึ้บนโยบายไม่ชัดเจน ปิดหีบไม่ลง
นายธีระชัย ภูวนาถนรานุบาล รมว.คลัง เปิดเผยว่า ได้ประชุมร่วมกับสำนักงบประมาณ สำนักงานคณะกรรมการพัฒนาการเศรษฐกิจและสังคมแห่งชาติ (สศช.) ธนาคารแห่งประเทศไทย (ธปท.) และกระทรวงการคลัง เพื่อหารือกรอบงบประมาณรายจ่ายประจำปี 2555 เพื่อเสนอให้กับนายกิตติรัตน์ ณ ระนอง รองนายกรัฐมนตรีและ รมว.พาณิชย์ และ น.ส.ยิ่งลักษณ์ ชินวัตร นายกรัฐมนตรี ได้พิจารณา โดยในเบื้องต้นได้หารือการลดรายจ่ายในโครงการที่ไม่มีความจำเป็น ซ้ำซ้อน โครงการที่ไม่ตรงกับนโยบายของรัฐบาลลง และแนวทางการเพิ่มรายได้เพื่อนำมาใช้จ่ายตามนโยบายรัฐบาล
“จะขาดดุลสูงกว่าเดิม” นายธีระชัย กล่าว
แหล่งข่าวจากกระทรวงการคลัง เปิดเผยว่า ที่ประชุมได้ข้อสรุปเบื้องต้นว่าจะเพิ่มการขาดดุลงบประมาณขึ้นอีก 5 หมื่นล้านบาท จาก 3.5 แสนล้านบาท เป็น 4 แสนล้านบาท ขณะที่งบประมาณรายจ่ายอยู่ที่ 2.35 ล้านล้านบาท งบรายได้อยู่ที่ 1.95 ล้านล้านบาท โดยจะเสนอกรอบงบประมาณเข้าสู่การพิจารณาของที่ประชุม ครม. ในวันที่ 6 ก.ย.นี้ 
แหล่งข่าวเปิดเผยอีกว่า บรรยากาศในที่ประชุมค่อนข้างตึงเครียด เมื่อสำนักงบประมาณต้องการให้กระทรวงการคลังหารายได้เพิ่มขึ้น โดยประเมินว่าน่าจะมีรายได้เพิ่มขึ้นมากจากนโยบายของรัฐบาล แต่กระทรวงการคลังยังคงยืนยันว่าสามารถหารายได้เต็มที่แค่ 1.95 ล้านล้านบาท เพราะการลดภาษีสรรพสามิตน้ำมันทำให้รายได้ของกรมสรรพสามิตหายไปเดือนละกว่า 9,000 ล้านบาท ถือเป็นอัตราที่มาก และรัฐบาลยังไม่สามารถกำหนดระยะเวลาสิ้นสุดว่าจะเป็นเมื่อไหร่ ทำให้ไม่สามารถคำนวณรายได้ปี 2555 ได้ชัดเจน
สำนักงานบริหารหนี้สาธารณะ ระบุว่า การขาดดุลงบประมาณที่เพิ่มขึ้นอีก 5 หมื่นล้านบาท จะให้เกิดภาระดอกเบี้ยที่มาจากการกู้เงินเพิ่มขึ้นอีก 1,800 ล้านบาท